《传言玉女 题玉女采芝图》
清代·钱孟钿

弄影丹崖，笑把玉芝容与。五铢衣薄，倚回风如许。

蓬山何处，一衣彩云旋吐。摇溶出水，轻盈曳雾。

回首瑶宫，记霓裳、曾按谱。大罗往事，问吹箫伴侣。

娥眉萧飒，只有月华常驻。情多无奈，珊珊归去。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。